कोर्ट ने कहा- हमने आपको प्रोटेक्शन दिया, बयान संभल कर दें; जयराम बोले- टाइगर जिंदा है
Congress Party Convention In Chhattisgarh Raipur Laetst News Updates; कांग्रेस के रायपुर अधिवेशन में शामिल होने जा रहे पवन खेड़ा समेत पार्टी के कुछ नेताओं को दिल्ली में फ्लाइट से उतार दिया गया। कांग्रेस नेताओं ने भाजपा के खिलाफ नारेबाजी की है।
प्रधानमंत्री नरेंद्र मोदी पर विवादित टिप्पणी मामले में गिरफ्तार कांग्रेस प्रवक्ता पवन खेड़ा को सुप्रीम कोर्ट से अंतरिम जमानत मिल गई है। खेड़ा को रायपुर जाते समय आज ही फ्लाइट से उतारकर दिल्ली एयरपोर्ट पर गिरफ्तार किया गया था। वे पार्टी के अधिवेशन में शामिल होने के लिए जा रहे थे।
खेड़ा की गिरफ्तारी के खिलाफ कांग्रेस नेता अभिषेक मनु सिंघवी सुप्रीम कोर्ट पहुंचे। CJI डी वाई चंद्रचूड़ की अगुआई वाली तीन जजों की बेंच ने दोपहर 3 बजे से करीब 30 मिनट की सुनवाई के बाद खेड़ा को मंगलवार तक अंतरिम जमानत दे दी। यानी खेड़ा को नियमित जमानत के लिए अर्जी लगाने तक पुलिस अरेस्ट नहीं कर पाएगी।
कोर्ट ने खेड़ा को राहत के साथ चेतावनी भी दी। CJI ने कहा- हमने आपको प्रोटेक्शन (गिरफ्तारी से) दिया है, लेकिन बयानबाजी का भी कुछ स्तर होना चाहिए। इस पर खेड़ा के वकील सिंघवी ने कहा- हम भी इस तरह के बयान का समर्थन नहीं करते। इधर, पार्टी नेता जयराम रमेश ने सुप्रीम कोर्ट के फैसले पर कहा- 'टाइगर जिंदा है'।
​​खेड़ा पर 3 FIR, कोर्ट ने दिए क्लब करने के आदेश
खेड़ा को सुप्रीम कोर्ट से एक राहत और मिली है। इसमें उनके खिलाफ दर्ज तीनों FIR को एक जगह क्लब करने का आदेश दिया गया है। कोर्ट ने इसके लिए असम और उत्तर प्रदेश सरकार को भी नोटिस जारी किया है। खेड़ा के खिलाफ असम में एक जगह और उत्तर प्रदेश के लखनऊ और वाराणसी में केस दर्ज किया गया है।
हालांकि आज की गिरफ्तारी असम में दर्ज केस के आधार पर हुई थी। अब कोर्ट खेड़ा की गिरफ्तारी और तीनों केस को क्लब करने को लेकर 27 फरवरी को अगली सुनवाई करेगा। इधर, शाम को दिल्ली की द्वारका कोर्ट ने भी सुप्रीम कोर्ट के आदेश के बाद खेड़ा को 30 हजार के बॉन्ड पर अंतरिम जमानत दे दी। द्वारका कोर्ट ने असम पुलिस के ट्रांजिट रिमांड की मांग पर यह फैसला सुनाया।
खेड़ा ने PM को कहा था नरेंद्र गौतम दास मोदी
पवन खेड़ा को जिस बयान की वजह से गिरफ्तार किया गया, वह बयान उन्होंने 20 फरवरी को दिल्ली में दिया था। हिंडनबर्ग रिपोर्ट पर उन्होंने कहा था, 'जब अटल बिहारी वाजपेयी जेपीसी बना सकते हैं तो नरेंद्र गौतमदास मोदी को क्या समस्या है।' अपने बयान में उन्होंने नरेंद्र दामोदरदास मोदी को गौतमदास मोदी कहा था।
इसके बाद उन्होंने आसपास खड़े लोगों से पूछा गौतम दास है या दामोदरदास। इसके बाद उन्होंने कहा कि नाम भले ही दामोदर दास है। उनका काम गौतमदास का है। हालांकि बाद में उन्होंने सफाई दी थी प्रधानमंत्री के नाम को लेकर उन्हें कन्फ्यूजन था।
असम पुलिस ने राष्ट्रीय सुरक्षा को लेकर केस दर्ज किया
असम पुलिस के प्रवक्ता सुशांत भुयन ने भास्कर को बताया कि पवन खेड़ा के खिलाफ दीमा हसाओ जिले के हाफलोंग में कम्युनल डिस्टर्बेंस और राष्ट्रीय सुरक्षा को लेकर बुधवार रात केस दर्ज किया गया है। इन्होंने एक बयान दिया था, जिसके खिलाफ शिकायत दर्ज की गई है। असम में खेड़ा के खिलाफ FIR सेमुअल चैंगसेन ने करवाई है। वे भाजपा नेता बताए जा रहे हैं।
जमानत के बाद खेड़ा बोले- बिना नोटिस के हुई गिरफ्तारी
अंतरिम जमानत मिलने के बाद पवन खेड़ा ने कहा, 'असम पुलिस ने गैरकानूनी तरीके से मुझे अरेस्ट किया। गिरफ्तारी को लेकर न ही मुझे पहले से कोई सूचना दी गई और न ही कोई नोटिस मिला। मुझे न्यायपालिका पर पूरा भरोसा है, जिसने आज मेरी फ्रीडम ऑफ स्पीच की रक्षा की। मामला कोर्ट में है, इसलिए कोई टिप्पणी नहीं करुंगा।'
अब दिल्ली एयरपोर्ट पर खेड़ा की गिरफ्तार से जुड़ी घटना को सिलसिलेवार पढ़ें... 
कांग्रेस के राष्ट्रीय प्रवक्ता और मीडिया विभाग के प्रमुख पवन खेड़ा गुरुवार की सुबह रायपुर जाने के लिए 11:30 बजे की फ्लाइट में बैठ गए थे। अचानक उनके पास कुछ अफसर आए और उनसे अपना सामान चेक कराने के लिए फ्लाइट से नीचे उतरने को कहा। खेड़ा नीचे आए तो उन्हें असम पुलिस के अरेस्ट वारंट की जानकारी दी गई और कहा गया कि वे रायपुर नहीं जा सकते।
इसके बाद फ्लाइट में मौजूद कांग्रेस के बाकी नेता भी नीचे उतर आए और प्लेन के सामने ही धरने पर बैठ गए। करीब दो घंटे तक पार्टी नेताओं ने केंद्र सरकार के खिलाफ जमकर नारेबाजी की। इसके बाद करीब पौने दो बजे पुलिस उन्हें गिरफ्तार कर अपने साथ ले गई।
सुबह 11:30 बजे खेड़ा को उतारा, बाकी यात्रियों को दूसरी फ्लाइट से भेजा
खेड़ा बोले- सामान चेक करने के नाम पर उतारा, फिर अरेस्ट किया
प्लेन से उतारे जाने पर पवन खेड़ा बोले, 'दिल्ली पुलिस के अफसर मेरे पास आए और कहा कि आपका सामान चेक करना है। मैंने कहा कि कोई सामान है ही नहीं। वे नहीं गए और कहा कि हमारे साथ चलिए अभी DCP आपसे बात करेंगे। मैं इंतजार करता रहा DCP नहीं आए। क्या नियम-कानून हैं, यह मुझे नहीं मालूम। मुझे नहीं पता क्यों रोका जा रहा है।' गिरफ्तारी के बाद उन्होंने कहा- 'लड़ाई अभी लंबी है। देखते हैं आगे क्या होता है।'
दिल्ली एयरपोर्ट पर कांग्रेस नेताओं का विरोध तस्वीरों में देखें...
तानाशाह हमारे अधिवेशन से बौखलाया हुआ है: कांग्रेस
इस घटना के बाद कांग्रेस नेता सुप्रिया श्रीनेत ने कहा, 'पवन खेड़ा पर ये कार्रवाई किस धारा के तहत की है। वे आम नागरिक की तरह क्यों उड़ान नहीं भर सकते।। भाजपा हमारे अधिवेशन से बौखला गई है। पहले ED भेजते हैं और अब यह। अगर कुछ गलत किया है तो लुकाछिपी क्यों कर रहे हैं, कार्रवाई कीजिए। वजह सिर्फ यह है कि तानाशाह बौखलाया हुआ है।'
कांग्रेस अध्यक्ष मल्लिकार्जुन खड़गे ने कहा- भाजपा सरकार ने पवन खेड़ा को परेशान करने की कोशिश की। मैं सुप्रीम कोर्ट के आदेश से खुश हूं। यह भाजपा के मुंह पर करारा तमाचा है। संसद में भी हमें मुद्दे उठाने से रोका गया। वे बोलने की आजादी को खत्म करने की कोशिश कर रहे हैं। लोकतंत्र खतरे में है।
जयराम रमेश ने कहा- कांग्रेस नेता संसद में जो कुछ भी कहते हैं, वह रिकॉर्ड के साथ मिटा दिया जाता है और जब भी हम संसद के बाहर बोलते हैं, तो हमें गिरफ्तार कर लिया जाता है। सुप्रीम कोर्ट ने दिखा दिया की 'टाइगर जिंदा है'।
कांग्रेस सांसद शशि थरूर ने कहा- पवन खेड़ा को फ्लाइट से उतारकर गिरफ्तार करना चौंकाने वाला और अपमानजनक वाकया था। खुशी है कि सुप्रीम कोर्ट ने उन्हें जमानत दे दी। किसी को मजाक के लिए जेल भेजने का कोई कारण नहीं है। हमारे यहां ऐसा कानून नहीं है कि आप पीएम का मजाक नहीं बना सकते
कांग्रेस नेताओं को 'गलतफहमी' में नहीं रहना चाहिए: भाजपा
भाजपा प्रवक्ता गौरव भाटिया ने खेड़ा पर कार्रवाई को लेकर कहा, 'जो कुछ भी किया जाता है वह कानूनी रूप से किया जाता है। कांग्रेस नेताओं को इस गलतफहमी में नहीं रहना चाहिए कि वे कानून से ऊपर हैं।'
खेड़ा ने 21 साल में कांग्रेस जॉइन की, शीला दीक्षित के सेक्रेटरी रहे 
पवन खेड़ा का जन्म 31 जुलाई 1968 को दिल्ली में हुआ। उन्होंने दिल्ली विश्वविद्यालय से पढ़ाई की। खेड़ा ने 21 साल की उम्र में अपना राजनीतिक जीवन शुरू किया। वे कई सालों तक दिल्ली की CM रहीं शीला दीक्षित के पॉलिटिकल सेक्रेटरी रहे।
दिल्ली से कांग्रेस की सरकार हटते ही 2013 में पवन खेड़ा कांग्रेस के साथ सीधे तौर पर जुड़ गए। वह कांग्रेस की तरफ से न्यूज चैनलों की डिबेट में हिस्सा लेने लगे। कांग्रेस ने पवन खेड़ा को पहले राष्ट्रीय प्रवक्ता की जिम्मेदारी सौंपी और उसके बाद उन्हें पार्टी कम्युनिकेशंस डिपार्टमेंट में मीडिया और पब्लिसिटी सेल का चेयरमैन नियुक्त किया।
पवन खेड़ा राज्यसभा न भेजे जाने पर पार्टी से नाराज हुए थे
साल 2022 में कांग्रेस ने राज्यसभा भेजने वालों की लिस्ट जारी की थी, जिसमें पवन खेड़ा का नाम नहीं था। इस बात से वह पार्टी से नाराज हो गए थे। खेड़ा ने अपनी नाराजगी जाहिर करते हुए एक ट्वीट भी किया था। उन्होंने कहा था कि शायद उनकी तपस्या में कमी रह गई होगी। हालांकि उनके इस ट्वीट के बाद ही पार्टी ने खेड़ा को मीडिया एंड पब्लिसिटी सेल का चेयरमैन बना दिया था।
*यह खबर और इससे जुड़े फोटो-वीडियो उसी फ्लाइट में बैठे यात्री रंजीत कुमार ने भास्कर को उपलब्ध कराए हैं।
पवन खेड़ा से जुड़ी भास्कर की ये खास खबरें भी पढ़िए ...
1. पवन खेड़ा के बयान पर भड़के शंकराचार्य, कहा- हीन व्यक्ति ही हीनता का परिचय देता है
वाराणसी में गोवर्धनमठ पुरी पीठाधीश्वर जगद्गुरु शंकराचार्य स्वामी निश्चलानंद सरस्वती ने बड़ा बयान दिया है। उन्होंने पीएम नरेंद्र मोदी पर अमर्यादित टिप्पणी करने पर कांग्रेस प्रवक्ता पवन खेड़ा की निंदा की। शंकराचार्य ने कहा, ''पवन खेड़ा हीन व्यक्ति हैं। हीन व्यक्ति ही हीनता का परिचय देता है। किसी के कुल या सील पर बोलना शीलवान व्यक्ति का काम नहीं है। पूरी खबर पढ़ें...
2. पवन खेड़ा बोले- लगता है हमारी पार्टी के कुछ लोग विपक्ष से मिले हैं
कांग्रेस के राष्ट्रीय प्रवक्ता पवन खेड़ा ने कहा कि राहुल गांधी अकेले संघ से लड़ रहे हैं। वो पार्टी में जो सुधार करना चाहते हैं। जो सिर्फ वही कर सकते हैं। पार्टी को उनका साथ देना ही होगा। उन्होंने कहा मुझे तो लगता है कि हमारी पार्टी के ही कुछ लोग विपक्ष से मिले हुए हैं। खेड़ा ने कहा कांग्रेस को कुछ मुद्दों पर समाज का राजनीतिकरण करना होगा। पूरी खबर पढ़ें...